คาดสิ้นก.ย.เงินนอกไหลเข้าตลาดหุ้นอีก2-3หมื่นล.
ASP คาดก่อนสิ้นเดือนก.ย.นี้ จะมีเงินทุนจากต่างประเทศเข้ามาในตลาดหุ้นไทยอีก 2-3 หมื่นล้าน
6 ก.ย. 2553

ASP คาดก่อนสิ้นเดือนก.ย.นี้ จะมีเงินทุนจากต่างประเทศเข้ามาในตลาดหุ้นไทยอีก 2-3 หมื่นล้าน
บริษัทหลักทรัพย์เอเซียพลัส(ASP)ออกบทวิเคราะห์ระบุว่า  ช่วงเวลาที่เหลือก่อนสิ้นเดือนก.ย.2553 นี้คาดว่าจะมีเงินทุนต่างชาติไหลเข้าหุ้นไทยได้อีกประมาณ 2  -3 หมื่นล้านบาท  ซึ่งผลจากเงินทุนต่างประเทศที่ไหลเข้ามาจะทำให้ดัชนีตลาดหุ้นไทย ช่วงเดือนก.ย.น่าจะขึ้นไปอยู่ที่ 999 จุดได้
เงินทุนที่ไหลเข้าจะยังเป็นปัจจัยบวกประการสำคัญที่ขับเคลื่อนดัชนีหุ้นไทยในช่วงที่เหลือของเดือน ก.ย. นี้ โดยจากการสำรวจยอดซื้อขายสุทธิของนักลงทุนต่างชาติในตลาดหุ้นภูมิภาคเอเซียช่วงสัปดาห์ที่ผ่านมา พบว่ามียอดซื้อสุทธิ 269 ล้านเหรียญฯ  ซึ่งเป็นการกลับมาซื้ออีกครั้งในรอบ 2 สัปดาห์ โดยเป็นการซื้อมากสุดในหุ้นอินเดีย ที่ซื้อสุทธิ 317 ล้านเหรียญฯ
รองลงมาคือ ตลาดหุ้นไทย ที่ซื้อเข้ามาราว 298 ล้านเหรียญฯซึ่งการซื้อตลาดหุ้นไทยในสัปดาห์ที่ผ่านมาถือว่าสูงสุดในรอบ 6 เดือน    ตามมาด้วยตลาดหุ้นเกาหลี ที่พลิกกลับมาเป็นซื้อ 272 ล้านเหรียญฯ หลังจากถูกขายมาตลอดในช่วง 1 เดือนที่ผ่านมา และสุดท้ายเป็นการซื้อสุทธิในตลาด
หุ้นเวียดนาม แต่เพียงเล็กน้อยราว 10.18 ล้านเหรียญฯ   สวนทางกับตลาดหุ้นไต้หวันที่ยังคงถูกขายต่อเนื่องเป็นสัปดาห์ที่ 4 โดยขายสุทธิอีก 388 ล้านเหรียญฯ เช่นเดียวกับฟิลิปปินส์และอินโดนีเซียที่ถูกขายเป็นสัปดาห์แรกราว 217 ล้านเหรียญฯ และ 22 ล้านเหรียญฯ ตามลำดับ   ซึ่งเชื่อว่าเหตุผลของการขายใน 2 ประเทศหลัง น่าจะเกิดจากความกังวลต่อแนวโน้มการขึ้นดอกเบี้ย เนื่องจากตลอดปี 2553 ยังไม่เคยขึ้นดอกเบี้ยเลย ประกอบกับตลาดหุ้นทั้ง  2 แห่งให้ผลตอบแทนสูงสุดติด  1 ใน 3  ของภูมิภาคเอเซีย 
ขณะที่ประเทศไทยคาดว่าการขึ้นดอกเบี้ยครั้งถัดไปคือ 20 ต.ค. นี้ ซึ่งคาดว่าจะขึ้นไม่เกิน 0.25% เท่ากับ 2 ครั้งที่ผ่านมา ถือเป็นระดับที่เหมาะสม และไม่น่าจะกระทบต่อความสามารถในการทำกำไรของบริษัทจดทะเบียน โดยสรุปการขึ้นดอกเบี้ย อาจส่งผลทำให้ตลาดหุ้นปรับฐานบ้าง  แต่เป็นเพียง เหตุการณ์ในระยะสั้น ๆ   1-2 สัปดาห์ล่วงหน้าก่อนการขึ้นดอกเบี้ยเท่านั้น และจากการขึ้นดอกเบี้ยแล้วเสร็จ ตลาดหุ้นจะฟื้นตัวรอบใหม่ 
อย่างก็ตามโอกาสที่หุ้นไทยจะเข้าสู่ระดับ 999 จุด จะทำให้เป็นโอกาสของนักลงทุนที่มีหุ้นอยู่แล้วให้ถือต่อไป ส่วนนักลงทุนที่ขายทำกำไรไปก่อนหน้า  หากจะต้องกลับเข้าใหม่ ให้เลือกซื้อหุ้นที่มี โอกาศปรับตัวสูง และ  PER ต่ำ ในกลุ่มที่ได้ประโยชน์จากดอกเบี้ยขาขึ้น ได้แก่ ธ.พ. เริ่มจาก BBL, TCAP, KBANK, SAMART  และหุ้นสาธารณูปโภค ได้แก่  BTS, BMCL, CK, ITD,  ADVANC,  DTAC และหุ้นปันผล BCP, PHATRA